### NN 14/2020 (5.2.2020.), Rješenje o određivanju područja stalnog graničnog prijelaza za međunarodni promet putnika u cestovnom prometu Vitaljina

POLICIJSKA UPRAVA DUBROVAČKO-NERETVANSKA

246

Na temelju članka 12. stavka 2. Zakona o nadzoru državne granice (»Narodne novine«, broj: 83/13 i 27/16), Policijska uprava dubrovačko-neretvanska donosi

RJEŠENJE

O ODREĐIVANJU PODRUČJA STALNOG GRANIČNOG PRIJELAZA ZA MEĐUNARODNI PROMET PUTNIKA U CESTOVNOM PROMETU VITALJINA

Članak 1.

Područje stalnog graničnog prijelaza za međunarodni promet putnika u cestovnom prometu Vitaljina nalazi se na državnoj granici Republike Hrvatske i Republike Crne Gore, na državnoj cesti D516 kod raskrižja za Prevlaku i RT Oštro, u blizini naselja Vitaljina, u Općini Konavle, Dubrovačko-neretvanskoj županiji.

Članak 2.

Ukupna površina područja Stalnog graničnog prijelaza za međunarodni promet putnika u cestovnom prometu Vitaljina iznosi 5287 m2.

Članak 3.

Područje Stalnog graničnog prijelaza za međunarodni promet putnika u cestovnom prometu Vitaljina obuhvaća katastarske čestice br. 2426/6 i 2419/3, k.o. Vitaljina, Konavle, Dubrovačko-neretvanska županija.

Građevine graničnog prijelaza su nadstrešnica, zgrada graničnih službi, zgrada za detaljan pregled vozila i 6 kontrolnih kućica – 3 policijske i 3 carinske te postrojenje agregata za besprekidno napajanje.

Na lokaciji graničnog prijelaza proširenje kolnika tvori prometni plato. Nadstrešnica natkriva prostor granične kontrole na kojem su ulazna, izlazna i srednja reverzibilna prometna traka i kontrolne kućice policije i carine. S desne strane nadstrešnice (gledano iz smjera Crne Gore) smješta se zgrada graničnih službi. Zgrada je podijeljena u tri osnovna dijela; dio carine sa strane prema RH, dio policije sa strane prema RCG i zajednički prostori u sredini zgrade. Carinski i policijski dio imaju zasebni ulaz u zgradu preko vjetrobrana s dvokrilnim vratima koja se otvaraju prema van.

U dijelu policije s jedne strane vjetrobrana (na uglu zgrade prema Crnoj Gori) nalazi se ured voditelja policije koji ima kontrolu ulaza u zgradu kao i prostora ispred i bočno od zgrade. On je preko pulta povezan s ulaznim prostorom.

S druge strane vjetrobrana nalazi se druga linija kontrole (ured policije i kontrola dokumenata). Kroz vjetrobran se dalje ulazi u hodnik uz koji se nižu servisni prostori i dodatni uredi policije. Na dijelu carine se kroz vjetrobran ulazi u hodnik iz kojeg se ulazi u urede carinske službe, servisne prostore i u multifunkcionalnu dvoranu za pregled putnika. Također se preko hodnika ulazi u zajedničke prostore u kojima se nalaze sanitarije, čajna kuhinja i prostor za odmor službenika. Taj je prostor povezan na drugoj strani s hodnikom u prostoru policije. Na strani ulaza u Republiku Hrvatsku, unutar zgrade ali s vanjskim ulazom, nalaze se sanitarije za putnike.

Osigurano je parkiralište za službena vozila i za vozila djelatnika graničnog prijelaza, ukupno 5 mjesta, od kojih je jedno predviđeno za invalide. Na izlazima iz graničnog prijelaza u oba smjera uz prometnicu su smještena ugibališta za detaljni pregled autobusa. Sa sjeverne strane prijelaza smješta se, uz zgradu, prostor za detaljan pregled vozila. Taj je prostor s tri strane ograđen zidom dok se s prednje strane zatvara vratima. U prostoru za detaljan pregled vozila izrađena je graba za pregled vozila odozdo.

Članak 4.

Stupanjem na snagu ovoga Rješenja prestaje važiti Rješenje o određivanju područja stalnog graničnog prijelaza za međunarodni promet putnika u cestovnom prometu Vitaljina (»Narodne novine«, broj 56/2006).

Članak 5.

Ovo Rješenje stupa na snagu osmoga dana od dana objave u »Narodnim novinama«.

Broj: 511-03-01-UP/I-141/19.

Dubrovnik, 20. siječnja 2020.

Načelnik Uprave
 Ivan Pavličević, v. r.